DELEGIRANA UREDBA KOMISIJE (EU) 2022/518

z dne 13. januarja 2022

o spremembi Delegirane uredbe (EU) 2018/985 v zvezi z njenimi prehodnimi določbami za nekatera kmetijska in gozdarska vozila, opremljena z motorji v razponu moči večji ali enaki 56 kW in manjši od 130 kW, za obravnavo posledic krize zaradi COVID-19

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 167/2013 Evropskega parlamenta in Sveta z dne 5. februarja 2013 o odobritvi in tržnem nadzoru kmetijskih in gozdarskih vozil (1) ter zlasti člena 19(6) Uredbe,

ob upoštevanju naslednjega:

(1) V skladu s členom 19(3) Uredbe (EU) št. 167/2013 se za motorje v kmetijskih in gozdarskih vozilih uporabljajo mejne vrednosti emisij onesnaževal stopnje V in prehodne določbe iz Uredbe (EU) 2016/1628 Evropskega parlamenta in Sveta (2).

(2) Zaradi stalnih motenj, ki jih je povzročila pandemija COVID-19, je bila z Uredbo (EU) 2021/1068 Evropskega parlamenta in Sveta (3) spremenjena Uredba (EU) 2016/1628, in sicer s prestavitvijo rokov v letu 2021 za necestno mobilno mehanizacijo, opremljeno s prehodnimi motorji v razponu moči med 56 kW in 130 kW. Rok 30. junij 2021 za proizvodnjo mehanizacije, opremljene z navedenimi motorji, je bil podaljšan za 6 mesecev, rok 31. december 2021 za dajanje na trg mehanizacije, opremljene z navedenimi motorji, pa za 9 mesecev.

(3) Stalne motnje v dobavni verigi in proizvodnji zaradi pandemije COVID-19 še vedno povzročajo zamude pri proizvodnji in dajanju na trg kmetijskih in gozdarskih vozil, opremljenih s prehodnimi motorji v razponu moči med 56 kW in 130 kW. Da bi omogočili nemoteno delovanje notranjega trga, zagotovili pravno varnost in preprečili morebitne motnje na trgu, je treba podaljšati prehodne določbe iz Delegirane uredbe Komisije (EU) 2018/985 (4) za navedene kategorije motorjev.

(4) Delegirano uredbo (EU) 2018/985 bi bilo zato treba ustrezno spremeniti.

(5) Ker podaljšanje prehodnih določb ne bo imelo vpliva na okolje, saj so bili zadevni prehodni motorji že proizvedeni, bi morali biti zadevni obdobji podaljšani za 9 oziroma 6 mesecev, da bi se odražali podaljšani obdobji iz Uredbe (EU) 2016/1628.

(6) Glede na dejstvo, da bo prehodno obdobje iz člena 13(5) Delegirane uredbe (EU) 2018/985 za nekatere motorje poteklo 31. decembra 2021, proizvajalci pa so imeli do 30. junija 2021 čas, da proizvedejo kmetijska in gozdarska vozila, opremljena s prehodnimi motorji teh podkategorij, bi morala ta uredba nujno začeti veljati dan po objavi v Uradnem listu Evropske unije in se uporabljati od 1. julija 2021. Taka določba je potrebna zaradi stalnih motenj, ki jih povzroča pandemija COVID-19 in ki jih ni bilo mogoče predvideti, ter zaradi potrebe po zagotovitvi pravne varnosti in enake obravnave proizvajalcev ne glede na to, ali proizvajajo kmetijska in gozdarska vozila pred datumom začetka veljavnosti te uredbe ali po njem –

SPREJELA NASLEDNJO UREDBO:

Člen 1 V členu 13, odstavek 5, se doda naslednji pododstavek: „Za motorje podkategorij kategorije NRE, za katere je obvezni datum začetka uporabe iz Priloge III k Uredbi (EU) 2016/1628 za dajanje na trg motorjev stopnje V 1. januar 2020, razen za motorje iz tretjega pododstavka, države članice dovolijo podaljšanje 24-mesečnega obdobja iz prvega in drugega pododstavka za devet mesecev ter podaljšanje 18-mesečnega obdobja iz drugega pododstavka za šest mesecev.“.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. julija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 13. januarja 2022 Za Komisijo predsednica Ursula VON DER LEYEN

(1) UL L 60, 2.3.2013, str. 1.

(2) Uredba (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo, o spremembi uredb (EU) št. 1024/2012 in (EU) št. 167/2013 ter o spremembi in razveljavitvi Direktive 97/68/ES (UL L 252, 16.9.2016, str. 53).

(3) Uredba (EU) 2021/1068 Evropskega parlamenta in Sveta z dne 24. junija 2021 o spremembi Uredbe (EU) 2016/1628 v zvezi z njenimi prehodnimi določbami za nekatero mehanizacijo, opremljeno z motorji v razponu moči večji ali enaki 56 kW in manjši od 130 kW ter z močjo večjo ali enako 300 kW, za obravnavo posledic krize zaradi COVID-19 (UL L 230, 30.6.2021, str. 1).

(4) Delegirana uredba Komisije (EU) 2018/985 z dne 12. februarja 2018 o dopolnitvi Uredbe (EU) št. 167/2013 Evropskega parlamenta in Sveta glede zahtev za okoljske značilnosti in zmogljivost pogonskega sistema za kmetijska in gozdarska vozila ter njihove motorje in o razveljavitvi Delegirane uredbe Komisije (EU) 2015/96 (UL L 182, 18.7.2018, str. 1).